b'\n_START_ARTICLE_\nKaakkois-Aasia\n_START_PARAGRAPH_\nKaakkois-Aasia on osa Aasiaa. Siihen luetaan valtiot, jotka ovat Kiinan etel\xc3\xa4puolella, Intian it\xc3\xa4puolella sek\xc3\xa4 Australian pohjoispuolella. Alue on mannerlaattojen rajakohdassa, jossa on paljon maanj\xc3\xa4ristyksi\xc3\xa4 ja tulivuoritoimintaa._NEWLINE_Kaakkois-Aasiassa on kaksi maantieteellist\xc3\xa4 aluetta: Indokiinan ja Malakan niemimaat k\xc3\xa4sitt\xc3\xa4v\xc3\xa4 mannerosa ja Malaijien saaristo. Mantereella olevat valtiot ovat Kambod\xc5\xbea, Laos, Malesia, Myanmar, Thaimaa ja Vietnam. Malaijien saaristossa ovat valtiot Brunei, Filippiinit, It\xc3\xa4-Timor, Indonesia ja Singapore. Saaristoalueeseen luetaan my\xc3\xb6s Malesian Borneolla oleva It\xc3\xa4-Malesia._NEWLINE_Kaakkois-Aasian maiden yhteisty\xc3\xb6j\xc3\xa4rjest\xc3\xb6 on ASEAN (Association of Southeast Asian Nations). _NEWLINE_V\xc3\xa4est\xc3\xb6 on p\xc3\xa4\xc3\xa4osin austronesialaisia kansoja. P\xc3\xa4\xc3\xa4uskonnot ovat buddhalaisuus (mantereella) ja islam (saaristossa). Kolmas suuri uskonto on kristinusko (Filippiineill\xc3\xa4)._NEWLINE_Kaakkois-Aasian vanha suomenkielinen nimitys on Taka-Intia, joka ep\xc3\xa4m\xc3\xa4\xc3\xa4r\xc3\xa4isesti k\xc3\xa4sitti kaikki alueet, jotka olivat Euroopasta katsottuna Intian takana.\n_START_SECTION_\nPoliittinen jako\n_START_PARAGRAPH_\nKaakkois-Aasian m\xc3\xa4\xc3\xa4ritelm\xc3\xa4t vaihtelevat, mutta useimpien m\xc3\xa4\xc3\xa4ritelmien mukaan siihen kuuluvat alla luetellut valtiot ja alueet. It\xc3\xa4-Timoria lukuun ottamatta ne ovat my\xc3\xb6s kaikki ASEANin j\xc3\xa4senvaltioita. Joulusaari ja Kookossaaret luetaan my\xc3\xb6s kuuluvaksi Kaakkois-Aasiaan, vaikka ne kuuluvatkin Australialle. Joidenkin Etel\xc3\xa4-Kiinan meren omistus on kiistanalainen. Papua-Uusi-Guinea on ASEANin tarkkailijaj\xc3\xa4sen.\n_START_SECTION_\nV\xc3\xa4est\xc3\xb6\n_START_PARAGRAPH_\nKaakkois-Aasian pinta-ala on noin 4 000 000 km\xc2\xb2 ja siell\xc3\xa4 asui vuonna 2013 yli 690 miljoonaa ihmist\xc3\xa4. Yli 20\xc2\xa0% heist\xc3\xa4 asuu Jaavan saarella. Indonesia onkin alueen v\xc3\xa4est\xc3\xb6rikkain valtio ja maailman 4. v\xc3\xa4est\xc3\xb6rikkain valtio. Kaakkois-Aasiassa asuu my\xc3\xb6s noin 30 miljoonaa kiinalaista.'